Hrušovský, Pavol, podpredseda NR SR (2011-06-17):
Panie poslankyne, páni poslanci, vyhlasujem rozpravu o tomto bode programu za skončenú. A o procedurálnom návrhu pána poslanca Jarjabka dám hlasovať. Ak dobre tomu rozumiem, želáte si prítomnosť pána kandidáta Čentéša, aby prišiel na rokovanie Národnej rady, teda najskôr ho musíme pozvať a potom by sme mali rozhodnúť o tom, že mu umožníme vystúpiť. Preto, lebo Národná rada nie je arénou, kde môže vystúpiť každý, kto chce, ale je to najvyšší ústavodarný orgán Slovenskej republiky, kde môže vystúpiť len ten, ktorému my udelíme súhlas. A prepáčte mi, páni poslanci, ale nemôžem nezareagovať na pána poslanca Podmanického. Pán poslanec Podmanický, snažím sa vždy dodržiavať rokovací poriadok a jeho ustanovenia uplatňovať pri rokovaní tak, aby som ho neporušoval. Ja som hovoril, že procedurálny návrh pána podpredsedu Národnej rady nespĺňa požiadavky, ktoré sú uvedené v § 34, ktorý presne vymedzuje, v akých prípadoch môže poslanec, teda nie o čomkoľvek, ale presne určuje, v akej veci poslanec môže procedurálnym návrhom navrhnúť, ako bude Národná rada pokračovať v rokovaní ďalej z hľadiska časového a vecného. Ja som nerozumel, že by pán podpredseda parlamentu podal v súlade s rokovacím poriadkom taký procedurálny návrh, ktorý by sa dotýkal vecného a časového prerokovávania bodu programu. Preto som možno zaváhal na chvíľočku, vedomý si toho, že o každom procedurálnom návrhu sa dáva hlasovať ihneď. Ale som, keďže tu prišiel pán predseda, počul, nechaj, ja im to vysvetlím a ja to želanie splním, považoval za normálne, konkrétne, ľudské, ale aj politické, ak takýto názor z úst predsedu Národnej rady je vyjadrený, že to môžno považovať za splnenie podmienky, požiadavky. Takže len na vysvetlenie, aby sme sa tu zbytočne neobviňovali z toho, že či niekto chce, alebo nechce vedome alebo nevedome, úmyselne alebo neúmyselne rokovací poriadok využívať, nedajbože, zneužívať. A poprosím každého z nás, že ak chceme niečo predsedajúcemu povedať, aby sme si prečítali to ustanovenie rokovacieho poriadku, a to by som chcel pripomenúť aj pánovi poslancovi Somogyimu, s tvrdením a názorom ktorého tiež nesúhlasím, že bol porušený zákon, keď sa poslanci prihlasovali do rozpravy ešte pred tým, ako rokovanie o tomto bode programu začalo, preto, lebo až potom, keď sme odsúhlasili 12-hodinovú rozpravu, Kancelária Národnej rady cez pána predsedu dala predsedom poslaneckých klubov hárky na prihlasovanie sa poslancov. Pán predseda vyhlásil desaťminútovú prestávku a až potom sme pristúpili k rozprave. Nechcem robiť tu školenia, ale len mi nedalo, aby som sa aj ja trošku nezastal možno samého seba, keď ma tu niekto obviňuje z toho, čo som neurobil. Ďakujem pekne. (Potlesk.) A vyhlasujem rozpravu za skončenú. Poprosím teraz spoločného spravodajcu, či sa chce vyjadriť k rozprave. Nie. Panie poslankyne, páni poslanci, vyhlasujem rozpravu za skončenú a pristúpime k hlasovaniu o prerokovávanom návrhu volebného poriadku o voľbe a odvolávaní funkcionárov, ktorý prerokovávame ako tlač 421. Poprosím všetkých pánov poslancov, aby sa dostavili do rokovacej sály, aby sme mohli pristúpiť k hlasovaniu o prerokovanom bode programu. (Reakcie z pléna.) Páni poslanci, v poriadku, priznávam chybu, mal som dať hlasovať hneď. Pán poslanec Jarjabek, ale buďme trošku ako korektní a tolerantní, ale v poriadku. V poriadku, dávam hlasovať o návrhu pána poslanca Jarjabka, aby do Národnej rady prišiel navrhnutý kandidát. (Reakcie z pléna.) Nech sa páči, zopakujte, pán poslanec.